ลือสนั่น! CAT จ่อปิดดีลเทค THCOM เตรียมเทนเดอร์เหนือราคากระดานกว่า 10%
ลือสนั่น! CAT จ่อปิดดีลเทค THCOM เตรียมเทนเดอร์เหนือราคากระดานกว่า 10%
23 ม.ค. 2562

แหล่งข่าวจากวงการโทรคมนาคม เปิดเผยกับ “ข่าวหุ้นธุรกิจ” ว่า ขณะนี้ บริษัท กสท โทรคมนาคม จำกัด (มหาชน) หรือ CAT อยู่ระหว่างขั้นตอนการเข้าทำรายการซื้อหุ้น บริษัท ไทยคม จำกัด (มหาชน) หรือ THCOM
อย่างไรก็ตาม ไม่มีการเปิดเผยราคาสำหรับการซื้อขายกิจการในครั้งนี้ แต่เบื้องต้นคาดว่า CAT จะเข้าทำรายการซื้อหุ้นจากหนึ่งในผู้ถือหุ้นใหญ่ของ THCOM ที่ราคาสูงกว่าราคาซื้อขายในตลาดหลักทรัพย์ราว 10-15%
โดยภายหลัง “ผู้จะซื้อ” ต้องประกาศทำคำเสนอซื้อ หรือ Tender Offer ตามหลักเกณฑ์ของตลาดหลักทรัพย์แห่งประเทศไทย เนื่องจากขนาดรายการซื้อขายครั้งแรกจะมีสัดส่วนเกินกว่า 25% ของจำนวนหุ้นสามัญทั้งหมดของ THCOM
ด้านราคาหุ้น THCOM ปิดวันนี้(23 ม.ค.62) อยู่ที่ระดับ 7.40 บาท บวก 0.75 บาท หรือ 11.28% ด้วยมูลค่าซื้อขาย 37.68 ล้านบาท
ดังนั้น หากรายการซื้อขายหุ้นครั้งนี้เกิดขึ้นจริงตามการเปิดเผยข้อมูลอย่างไม่เป็นทางการ และราคาซื้อขายสูงกว่าราคาบนกระดาน 10-15% เท่ากับมีโอกาสที่ราคาเทนเดอร์ออฟเฟอร์จะต้องไม่ต่ำกว่า หรืออยู่ในช่วงระหว่าง 8.14-8.51 บาท
ทั้งนี้ หากมีความคืบหน้าเพิ่มเติม ทีมข่าว “ข่าวหุ้นธุรกิจออนไลน์” จะรายงานให้ทราบต่อไป หรือสามารถติดตามรายละเอียดเพิ่มเติมได้จาก “หนังสือพิมพ์ข่าวหุ้นธุรกิจ” ฉบับเช้า วันพรุ่งนี้ (24 ม.ค. 2562)